62023CJ0242_RES
Kohtuasi C‑242/23
Tecno*37
versus
Ministero dello Sviluppo EconomicojaCamera di Commercio Industria Artigianato e Agricoltura di Bologna
(eelotsusetaotlus, mille on esitanud Consiglio di Stato)
Euroopa Kohtu (esimene koda) 4. oktoobri 2024. aasta otsus
Eelotsusetaotlus – Teenuste osutamise vabadus – Direktiiv 2006/123/EÜ – Artikli 25 lõige 1 – Piirangud multidistsiplinaarsetele tegevustele – Reguleeritud kutsealad – Riigisisesed õigusnormid, milles on üldiselt ette nähtud, et kinnisvara vahendamise tegevusega ja ühistute halduri tegevusega samal ajal tegelemine on ühitamatu – Sõltumatuse ja erapooletuse nõuded – Piirangu proportsionaalsus – Liikmesriigi vastu Euroopa Komisjoni algatatud rikkumismenetluse lõpetamise tagajärjed
Liikmesriigi kohustuste rikkumise hagi – Komisjoni õigus esitada hagi – Rikkumismenetluse lõpetamise otsuse hindamine – Kaalutlusõiguse teostamine – Tagajärg – Komisjoni poolt sellise menetluse lõpetamine, mille tagajärg ei ole selles menetluses käsitletud riigisiseste õigusnormide kooskõla liidu õigusega
(ELTL artikkel 258)
(vt punktid 29–33 ja resolutsiooni punkt 1)
Isikute vaba liikumine – Asutamisvabadus – Teenuste osutamise vabadus – Töötajad – Kutsekvalifikatsioonide tunnustamine – Direktiivi 2005/36 kohaldamisala – Ühes liikmesriigis kohaldamine üksnes muus liikmesriigis saadud kutsekvalifikatsiooni tunnustamisele
(Euroopa Parlamendi ja nõukogu direktiiv 2005/36, artikkel 1, artikli 2 lõiked 1 ja 4)
(vt punktid 41 ja 42)
Asutamisvabadus – Teenuste osutamise vabadus – Teenused siseturul – Direktiiv 2006/123 – Teenuseosutajate asutamisvabadus – Kohaldatavus puhtalt riigisisestes olukordades
(Euroopa Parlamendi ja nõukogu direktiiv 2006/123, põhjendused 2, 5 ja 7, artikli 1 lõige 1 ja artikli 25 lõige 1)
(vt punktid 57–60)
Asutamisvabadus – Teenuste osutamise vabadus – Teenused siseturul – Direktiiv 2006/123 – Piirangud multidistsiplinaarsetele tegevustele – Reguleeritud kutseala – Riigisisesed õigusnormid, milles on üldiselt ette nähtud, et kinnisvara vahendamise tegevusega ja ühistute halduri tegevusega samal ajal tegelemine on ühitamatu – Lubamatus
(Euroopa Parlamendi ja nõukogu direktiiv 2006/123, artikli 25 lõige 1)
(vt punktid 74–79, 81 ja 82 ning resolutsiooni punkt 2)
Kokkuvõte
Vaidluses, mis puudutab ettevõtjale kehtestatud üldist keeldu tegeleda samal ajal kinnisvaravahendaja ja ühistute halduri tegevusega, täpsustas Euroopa Kohus tingimusi, millele peavad vastama reguleeritud kutsealal multidistsiplinaarsete tegevustega tegelemise piirangud, et need oleksid kooskõlas direktiiviga 2006/123 (
1
).
Tecno*37 on füüsilisest isikust ettevõtja, kes kinnisvaravahendajana tegeleb samal ajal nii ühistute haldamise kui ka kinnisvara vahendamisega.
Leides, et selline tegelemine samal ajal ühistute halduri ja kinnisvaravahendaja tegevusega kujutab endast ühitamatut olukorda riigisiseste õigusnormide tähenduses, otsustas Camera di Commercio Industria Artigianato e Agricoltura di Bologna (Bologna kaubandus‑, tööstus‑, käsitöö‑ ja põllumajanduskoda, Itaalia) keelata Tecno*37‑l jätkata kinnisvara vahendamist.
Tecno*37 vaidlustas selle otsuse eelotsusetaotluse esitanud Consiglio di Statos (Itaalia kõrgeima halduskohtuna tegutsev riiginõukogu), väites eelkõige, et keeld kõnealuste tegevustega samal ajal tegeleda on vastuolus Euroopa Liidu õigusega. Eelkõige on eelotsusetaotluse esitanud kohus seisukohal, et kõnealuseid riigisiseseid õigusnorme kohaldatakse abstraktselt ja üldiselt, mis viib alati selleni, et kinnisvara vahendamise tegevus ja ühistute halduri tegevus on ühitamatud, ning takistab igasugust huvide konflikti ohu juhtumipõhist hindamist.
Kuna eelotsusetaotluse esitanud kohtul oli kahtlusi, kas neis õigusnormides ette nähtud piirangud on liidu õigusega kooskõlas, tekkis tal eelkõige küsimus, kas direktiivi 2006/123 artikli 25 lõikega 1 on vastuolus riigisisesed õigusnormid, milles on üldiselt ette nähtud, et kinnisvara vahendamise tegevuse ja ühistute halduri tegevusega ei tohi samal ajal tegeleda.
Euroopa Kohus vastas sellele küsimusele jaatavalt.
Euroopa Kohtu hinnang
Sellele järeldusele jõudmiseks tõdes Euroopa Kohus kõigepealt, et kehtestades üldise keelu tegeleda samal ajal kinnisvara vahendamise tegevuse ja ühistute halduri tegevusega, on kõnealustes riigisisestes õigusaktides kinnisvaravahendusele, mis on Itaalias reguleeritud kutseala, kehtestatud sellised nõuded, nagu on ette nähtud direktiivi 2006/123 artikli 25 lõike 1 esimeses lõigus.
Seejärel tuletas Euroopa Kohus meelde, et tarbijakaitse tagamiseks võivad liikmesriigid vastavalt direktiivi 2006/123 artikli 25 lõike 1 teise lõigu punktile a võtta meetmeid, mille eesmärk on tagada reguleeritud kutsealade sõltumatus ja erapooletus.
Kuna käesoleval juhul peab kinnisvaravahendaja olema kinnisvaratehingu poolte suhtes kolmas isik, siis näib, et keeldu – mille eesmärk on vältida huvide konflikti ohtu – tegeleda samal ajal kinnisvara vahendamise tegevuse ja ühistute halduri tegevusega võib põhimõtteliselt pidada sobivaks, et tagada kõnealuse reguleeritud kutseala sõltumatus ja erapooletus.
Näib siiski, et selline üldine keeld läheb kaugemale sellest, mis on selle eesmärgi saavutamiseks vajalik ja proportsionaalne.
Nimelt, kuigi ei saa välistada, et huvide konflikt võib tekkida eelkõige siis, kui kinnisvara vahendamise tegevus ja ühistute halduri tegevusega tegeletakse sama või sarnase kinnisasja puhul, ei realiseeru selline oht tingimata igal juhul, mistõttu ei saa sellist huvide konflikti eeldada. Lisaks võivad kõnealuse reguleeritud kutseala sõltumatust ja erapooletust võimaldada tagada ka meetmed, mis piiravad teenuste osutamise vabadust vähem kui nende kahe tegevusega samal ajal tegelemise üldine keeld, nagu tegevustega samal ajal tegelemise keeld, mis on piiratud juhuga, kui tegemist on sama kinnisasjaga, või nende tegevustega samal ajal tegelemist puudutavad spetsiifilised läbipaistvus‑ ja teavitamiskohustused, mille üle teostavad järelkontrolli pädevad kutsekojad.
Lõpuks täpsustas Euroopa Kohus, et ületamatud ei ole praktilised raskused, mis seisnevad selles, et on võimatu kontrollida, kas juhul, kui sama kinnisasja puhul tegeletakse kinnisvara vahendamise tegevusega ja ühistute halduri tegevusega, esineb huvide konflikt. Müügitehingud võivad nimelt näiteks sisaldada sõnaselgeid avaldusi, mille kohaselt kinnisvaravahendaja, kes tehingut vahendab, ei täida samal ajal selle ühistu halduri ülesandeid, mille hulka ostetud kinnisasi kuulub.
(
1
)	Euroopa Parlamendi ja nõukogu 12. detsembri 2006. aasta direktiiv 2006/123/EÜ teenuste kohta siseturul (ELT 2006, L 376, lk 36).